Komisijos Reglamentas (EB) Nr. 796/95
1995 m. balandžio 7 d.
iš dalies keičiantis Reglamentą (EEB) Nr. 1858/93, nustatantį išsamias Tarybos reglamento (EEB) Nr. 404/93 dėl pagalbos schemos kompensuojant prekybos pajamų netekimą bananų sektoriuje taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 13 d. Tarybos reglamentą (EEB) Nr. 440/93 dėl bendro bananų rinkos organizavimo [1] su paskutiniais pakeitimais, padarytais Reglamentu (EB) Nr. 3290/94 [2], ypač į jo 12 straipsnio 8 dalį ir 14 straipsnį,
atsižvelgdama į 1992 m. gruodžio 28 d. Tarybos reglamentą (EEB) Nr. 3813/92 dėl apskaitos vieneto ir perskaičiavimo kursų, taikytinų bendrosios žemės ūkio politikos tikslais [3], su paskutiniais pakeitimais, padarytais Reglamentu (EB) Nr. 150/95 [4], ypač į jo 12 straipsnį,
kadangi Komisijos reglamentas (EEB) Nr. 1858/93 [5] su paskutiniais pakeitimais, padarytais Reglamentu (EB) Nr. 705/94 [6], nustato išsamias kompensacinės pagalbos pajamų netekimui dėl prekybos bananų sektoriuje sistemos taikymo taisykles;
kadangi 1995 m. vasario 1 d. įsigaliojusia Reglamento (EEB) Nr. 3813/92 13 straipsnio 2 dalimi, siekiant neutralizuoti korekcijos koeficiento, lygaus 1,207509, kuris iki 1995 m. sausio 31 d. buvo taikomas žemės ūkio perskaičiavimo kursui, panaikinimo padarinius, buvo iš dalies pakeista kai kurių kainų ir sumų vertė ekiu; kadangi naujos 1995 m. vasario 1 d. įsigaliojusios atitinkamos vertės kainos ir sumos ekiu buvo nustatytos remiantis Reglamento (EEB) Nr. 3813/92 13 straipsnio 2 dalimi ir 1993 m. balandžio 30 d. Komisijos reglamento (EEB) Nr. 1068/93 dėl žemės ūkio perskaičiavimo kurso nustatymo ir taikymo išsamių taisyklių [7] 18 straipsnio 1 dalimi su paskutiniais pakeitimais, padarytais Reglamentu (EB) Nr. 157/95 [8];
kadangi, siekiant išvengti painiavos ir palengvinti kompensacinės pagalbos pajamų netekimui dėl prekybos sistemos taikymą, Reglamento (EEB) Nr. 1858/93 2 straipsnio 2 dalyje nustatyta vienodo dydžio tipinių pajamų vertė ekiu turėtų būti pakeista ir turėtų pradėtų galioti nuo 1995 m. kovo-balandžio mėnesių prekybos laikotarpio pradžios;
kadangi Reglamente (EEB) Nr. 1858/93 yra eilė laikinų nuostatų dėl sistemos įgyvendinimo, kurios daugiau nebetaikytinos; kadangi aiškumo dėlei jas reikėtų panaikinti; kadangi, remiantis patirtimi, paraiškų avansui pateikimo ir pagalbos išmokų likučio apmokėjimo laiko terminai turėtų būti pratęsti;
kadangi, siekiant užtikrinti gerą valdymą, būtina imtis priemonių, kad šis reglamentas įsigaliotų nedelsiant;
kadangi šiame reglamente numatytos priemonės atitinka Bananų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1858/93 iš dalies keičiamas taip:
1. 1 straipsnio antroji pastraipa panaikinama.
2. 2 straipsnio 2 dalis keičiama taip:
"2. Vienodo dydžio tipinės pajamos yra 59,29 ekiu už 100 kg žalių bananų iš pakavimo patalpos grynojo svorio."
3. 6 straipsnis panaikinamas.
4. 7 straipsnio 2 dalis keičiama taip:
"2. Paraiškos pateikiamos:
a) avansams - ne vėliau kaip kovo 20 d., gegužės 20 d., liepos 20 d., rugsėjo 20 d. ir lapkričio 20 d., jei bananai yra faktiškai parduoti dviejų mėnesių iki paraiškos padavimo laikotarpiu;
b) pagalbos likučiui išmokėti - ne vėliau kaip po paraiškos pagalbai pateikimo metų einančių metų sausio 31 d. Likutį sudaro:
- pagalba už lapkričio ir gruodžio mėnesiais parduotus bananus ir,
- kai reikia, remiantis galutiniu pagalbos dydžiu, sumų už a punkte nurodytais laikotarpiais parduotus bananus patikslinimas."
5. 8 straipsnio antroji pastraipa panaikinama.
6. 9 straipsnis keičiamas taip:
"9 straipsnis
1. Jei Reglamento (EEB) Nr. 404/93 12 straipsnio 2 dalyje kiekvienam regionui nustatyti kiekiai viršijami, pagalba suteikiama už visus paraiškose nurodytus kiekius, neviršijant bendro 854000 tonų grynojo svorio kiekio.
2. Jei bendras faktiškai parduotų bananų kiekis viršija 854000 tonų, parduoti kiekiai, už kuriuos galima gauti pagalbą, kiekvienam gamintojų regionui sumažinami proporcingai tam regionui nustatyto kiekio perviršiui.
Kiekvienam regionui taikytiną procentinį sumažinimo dydį nustato Komisija ir apie tai informuoja valstybes nares.
Taikydamos antrąją šio straipsnio dalį, kompetentingos institucijos kiekvienoje paraiškoje pagalbai nurodytiems kiekiams taiko vienodą procentinį sumažinimo dydį."
7. 11 straipsnis keičiamas taip:
"11 straipsnis
Avansų ir pagalbos sumą perskaičiuojant į nacionalinę valiutą taikomas kiekvieno 7 straipsnio 2 dalyje nurodyto prekybos laikotarpio pirmąją dieną galiojantis žemės ūkio perskaičiavimo kursas."
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Tačiau 1 straipsnio 2 punktas įsigalioja 1995 m. kovo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. balandžio 7 d.